**PÁLYÁZATI KIÍRÁS**

a Bátaszékért Marketing Nonprofit Kft.

ügyvezető (vezető tisztségviselő) munkakör ellátására

A Bátaszékért Marketing Nonprofit Kft. (a továbbiakban: Nkft.) Bátaszék Város Önkormányzata kizárólagos tulajdonában álló nonprofit gazdasági társaság, amelynek alaptevékenysége a közművelődési feladatok ellátása. A Nkft. Bátaszék Város Önkormányzatával hatályos közművelődési megállapodással rendelkezik, mely meghatározza a konkrét feladatokat.

**A pályázat kiírója:**

Bátaszék Város Önkormányzat Képviselő-testülete

7140 Bátaszék, Szabadság u. 4.

**Munkáltató:**

Bátaszékért Marketing Nonprofit Korlátolt Felelősségű Társaság

7140 Bátaszék, Szent István tér 7.

A kinevezési jogkör gyakorlója: Bátaszék Város Önkormányzata Képviselő-testülete

Egyéb munkáltatói jogkör gyakorlója: Bátaszék Város Polgármestere

**A munkaviszony időtartama:**

Határozott időtartam, 2023. január 1. napjától 2028. december 31. napjáig.

**A foglalkoztatás jellege:**

Teljes munkaidő, heti 40 óra 3 hónap munkaidőkerettel.

**A munkavégzés helye:**

Bátaszékért Marketing Nonprofit Korlátolt Felelősségű Társaság

7140 Bátaszék, Szent István tér 7.

**Jogállás:**

Jelen pályázati kiírás alapján a Kft. ügyvezetését a vezető tisztségviselő a Polgári Törvénykönyvről szóló 2013. évi V. törvény (a továbbiakban: Ptk.) 3:112. § (1) bekezdésében foglalt munkaviszony keretében látja el. Erre tekintettel a pályázati kiírásra a Ptk., valamint a Munka Törvénykönyvéről szóló 2012. évi I. törvény rendelkezései irányadók, és a pályázat nyertesével való szerződéskötéskor ezen jogszabályok szerződéskötés napján hatályos rendelkezéseit kell figyelembe venni.

**Az ügyvezető munkakörébe tartozó vezetői beosztással járó feladatok:**

Felelős vezetőként a Nkft eredményes, hatékony, gazdaságos, szakszerű és jogszerű irányítása a hatályos jogszabályoknak, a társasági szerződésnek, a szervezeti működési szabályzatnak és egyéb belső szabályzatoknak, a helyi közművelődési rendeletnek és közművelődési megállapodásnak megfelelően,

* a munkavállalók fölött munkáltatói és egyéb munkáltatói jogkörök gyakorlása, munkavállalók irányítása, ellenőrzése;
* képzési és beiskolázási tervet készít és azt a törvényben leírt határidőre a munkáltató részére eljuttatja;
* a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (továbbiakban: Kultv.) valamint a helyi közművelődési rendelet által meghatározott közművelődési alapszolgáltatások biztosítása;
* az Nkft. szakmai egységeinek integrált működtetése;
* tervezi, szervezi, irányítja és ellenőrzi az intézmény belső rendezvényeit, kulturális programjait, hagyományőrző programjait, valamint Bátaszék város egyéb rendezvényeit;
* Turisztikai Információs Ponttal és a Tájházzal kapcsolatos feladatok ellátása;
* a gyermek és ifjúsági korosztály művelődési, szabadidős és kulturális programjának szervezése, klubbok, szakkörök szervezése;
* a helyi szintű közösségépítés, közösségfejlesztés támogatása;
* üzleti és szakmai terv elkészítése;
* a rendelkezésre álló anyagi és tárgyi eszközökkel történő célszerű és felelősségteljes gazdálkodás biztosítása, a rá bízott vagyonért erkölcsi és anyagi felelősséggel tartozik;
* kapcsolattartás, közös koordinációs és szakmai egyeztetéseken való részvétel a város kulturális, köznevelési és oktatási intézményeivel, szakmai képviselőivel, civil szervezetekkel;
* az Nkft képviselete hatóságok előtt, valamint harmadik személyekkel szemben;
* kapcsolattartás külső szervekkel, személyekkel, üzleti partnerekkel,
* a Képviselő-testület kérésére az Nkft. ügyeiről felvilágosítást ad és lehetővé teszi az Nkft. üzleti könyveibe és irataiba való betekintést;
* gondoskodik a jogszabályok által előírt szabályzatok nyilvántartásáról, elkészítéséről és ismertetéséről, a bejelentési kötelezettségek megtételéről;
* feladata a cégjegyzékbe bejegyzett jogoknak, tényeknek és adatoknak és ezek változásának, valamint törvényben előírt más adatoknak a cégbírósági bejelentése, a jogszabály által előírt okiratok letétbe helyezése;
* mindazon kötelezettségek teljesítése, feladatok ellátása, amelyeket a Ptk., egyéb jogszabályok, az Nkft társasági szerződése, a Munkáltató belső szabályzatai, valamint a munkaszerződés az ügyvezetőre hárít.

**A pályázati feltételek:**

A kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020.(X. 30.) EMMI rendelet (a továbbiakban: EMMI rendelet) 3. § (1) bekezdés szerint:

* magyar állampolgárság;
* büntetlen előélet, annak igazolása, hogy nem áll a foglalkozástól való eltiltás hatálya alatt;
* cselekvőképesség;
* felsőfokú végzettség és közművelődési szakképzettség, illetve nem szakirányú felsőfokú végzettség és felsőfokú közművelődési szakirányú szakképesítés
* végzettségének, szakképzettségének vagy szakvizsgájának és egyben az intézmény alaptevékenységének megfelelő feladatkörben legalább ötéves szakmai gyakorlat,
* kiemelkedő szakmai vagy szakirányú tudományos tevékenység végzése,
* EMMI rendelet 4. § (1) bekezdésében előírt államháztartási és vezetési ismereteket nyújtó 120 órás képzés eredményes elvégzésének okirattal történő igazolása, vagy szándéknyilatkozat annak a vezetői megbízás kezdetétől számított két éven belüli elvégzéséről;
* az egyes vagyonnyilatkozat-tételi kötelezettségről szóló 2007. évi CLII. törvény alapján vagyonnyilatkozat-tételi eljárás lefolytatásának vállalása;
* nyilatkozattétel arra vonatkozóan, hogy a pályázóval szemben a hatályos jogszabályok alapján vezető tisztségviselőre vonatkozóan nem áll fenn összeférhetetlenségi és kizáró ok.

**A pályázat elbírálásánál előnyt jelent:**

* legalább társalgási szintű angol vagy német nyelvismeret;
* helyismeret.

**A pályázat részeként benyújtandó iratok, igazolások:**

* 1. a pályázó szakmai életútját bemutató, fényképes szakmai önéletrajz
	2. iskolai végzettséget, képesítést igazoló okiratok másolatai
	3. 3 hónapnál nem régebbi hatósági erkölcsi bizonyítvány
	4. szakmai tapasztalatot, gyakorlatot igazoló dokumentumok
	5. társaság működtetésére vonatkozó szakmai program (szakmai elképzelések, gazdasági stratégia, vezetési és városmarketing koncepció),
	6. nyilatkozat arról, hogy a pályázati anyagban foglalt személyes adatainak a pályázati eljárással összefüggő kezeléséhez hozzájárul
	7. nyilatkozat arról, hogy a pályázatával kapcsolatban a képviselő-testületi ülés keretében hozzájárul-e nyílt ülés tartásához
	8. nyilatkozat a Polgári Törvénykönyvről szóló 2013. évi V. tv. 3:22. § szerinti kizáró feltételekről és összeférhetetlenségi okokról, valamint a Munka Törvénykönyvéről szóló 2012. évi I. tv. 211. § szerinti összeférhetetlenségről
	9. nyilatkozat arra vonatkozóan, hogy sikeres pályázat esetén az egyes vagyonnyilatkozat-tételi kötelezettségekről szóló 2007. évi CLII. törvény által előírt vagyonnyilatkozat-tételi kötelezettségének eleget tesz
	10. nyilatkozat arról, hogy sikeres pályázat esetén a köztulajdonban álló gazdasági társaságok takarékosabb működéséről szóló 2009. évi CXXII. tv. 2. § (1) bekezdése szerinti adatok közzétételéhez hozzájárul

**A munkakör betölthetőségének időpontja:**

A munkakör Bátaszék Város Önkormányzata Képviselő-testületének döntése szerint, de legkorábban 2023. január 1. napjától tölthető be.

**A pályázat benyújtásának határideje:**

2022. december 5.

A pályázati kiírással kapcsolatosan további tájékoztatást Dr. Bozsolik Róbert polgármester (7140 Bátaszék, Szabadság u. 4., tel.: 74/591-507) nyújt.

**A pályázatok benyújtásának módja:**

A pályázatokat zárt borítékban postai úton, vagy személyesen lehet benyújtani munkaidőben, Bátaszék Város Polgármesterének történő megküldésével (7140 Bátaszék, Szabadság u. 4.). Kérjük a borítékon feltüntetni a munkakör megnevezését: „Pályázat a Bátaszékért Marketing Nkft. ügyvezetői munkakörére”.

**A pályázat elbírálásának módja, rendje és határideje:**

A pályázati kiírásnak megfelelőnek ítélt pályázatokról Bátaszék Város Önkormányzatának Képviselő-testülete dönt, legkésőbb a 2022. decemberi képviselő-testületi ülésen.

**A pályázat közzétételének helye:**

Bátaszék Város Önkormányzata honlapja: [www.bataszek.hu](http://www.bataszek.hu)

Bátaszék Város Önkormányzata hivatalos facebook oldala